На основу члана 33. став 4. Закона о безбедности у железничком саобраћају („Службени гласник РС”, број 41/18),

 Вршилац дужности директора Дирекције за железнице доноси

ПРАВИЛНИК

O УСЛОВИМА ЗА ОБАВЉАЊЕ ПОСЛОВА ОДРЖАВАЊА ПОДСИСТЕМА ЕНЕРГИЈА

Члан 1.

Овим правилником ближе се прописују услови који се односе на стручност, техничку опремљеност и покриће за грађанску одговорност које испуњава управљач железничке инфрaструктуре или други привредни субјект који може обављати послове одржавања подсистема енергија.

Члан 2.

Услови који се односе на стручност, техничку опремљеност и покриће за грађанску одговорност управљача железничке инфраструктуре или другог привредног субјекта који обавља послове одржавања подсистема енергија су:

1. да је осигуран код осигуравајућег друштва за штету коју би обављањем делатности могао учинити наручиоцу услуге;
2. да има потребан број квалификованог особља запосленог или ангажованог ван радног односа, у зависности од врсте радова на одржавању датих у Прилогу 1 – ВРСТЕ РАДОВА НА ПОСЛОВИМА ОДРЖАВАЊА ПОДСИСТЕМА ЕНЕРГИЈА, који је одштампан уз овај правилник и чини његов саставни део, и то:
3. најмање једног дипломираног инжењера електротехнике - област енергетика, са најмање пет година радног искуства на пројектовању, изградњи или одржавању подсистема енергија;
4. најмање једно лице са завршеном средњом школом електро смера, са најмање три године радног искуства на одржавању подсистема енергија;
5. да лица из тачке 2) овог члана испуњавају захтеве у вези са стручном оспособљеношћу и здравственом способношћу прописане законом којим се уређује безбедност у железничком саобраћају; остали запослени и лица ангажована ван радног односа која не испуњавају захтеве у вези са стручном оспособљеношћу и здравственом способношћу прописане законом којим се уређује безбедност у железничком саобраћају, обављају послове на одржавању подсистема енергија само уз надзор лица које испуњава те захтеве;
6. да располажe одговарајућом механизацијом, опремом, мерним инструментима, алатима и материјалима у зависности од врсте, обима и сложености послова које обавља;
7. да је мерна опрема контролисана у складу са прописом којим се уређују врсте мерила које подлежу законској контроли;
8. да је опремљен потребном количином преносних сигнала који се користе приликом одржавања контактне мреже.

Члан 3.

 Ступањем на снагу овог правилника престаје да важи Прaвилник o условима за обављање одржавања подсистема енергија („Службeни гласник РСˮ, број 61/16).

Члан 4.

 Овај правилник ступа на снагу осмог дана од дана објављивања у „Службеном гласнику Републике Србијеˮ.

Број 340-1193/2020

У Београду, 03. новембра 2020. године

 Вршилац дужности директора

 Лазар Мосуровић

ПРИЛОГ 1.

 ВРСТЕ РАДОВА НА ПОСЛОВИМА ОДРЖАВАЊА ПОДСИСТЕМА ЕНЕРГИЈА

Радови на пословима одржавања подсистема енергија обухватају:

1) одржавање контактне мреже;

2) одржавање електровучних подстаница и постројења за секционисање;

3) одржавање постројења за даљинско управљање;

4) одржавање погонских електроенергетских постројења.